P6_TA(2007)0074

Παράνομο κυνήγι πτηνών στη Μάλτα

Ψήφισμα του Ευρωπαϊκού Κοινοβουλίου της 15ης Μαρτίου 2007 σχετικά με την εαρινή θήρα και την παγίδευση μεταναστευτικών πτηνών στη Μάλτα

Το Ευρωπαϊκό Κοινοβούλιο,

- έχοντας υπόψη τις αναφορές αριθ. 794/2004, 334/2005 και 886/2005,

- έχοντας υπόψη την έκθεση της διερευνητικής αποστολής της Επιτροπής Αναφορών που μετέβη στη Μάλτα από 9 έως 12 Μαΐου 2006,

- έχοντας υπόψη την οδηγία 79/409/ΕΟΚ του Συμβουλίου, της 2ας Απριλίου 1979 περί της διατηρήσεως των αγρίων πτηνών [1] (Οδηγία για τα πτηνά),

- έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας [2] (Οδηγία των Οικοτόπων),

- έχοντας υπόψη τα άρθρα 10, 226, και 242 της Συνθήκης ΕΚ,

- έχοντας υπόψη προφορική ερώτηση αριθ. B6-0015/2007,

- έχοντας υπόψη το άρθρο 108, παράγραφος 5, του Κανονισμού του,

A. λαμβάνοντας υπόψη ότι το Κοινοβούλιο έχει λάβει πολλές αναφορές που καταγγέλλουν τις πρακτικές της εαρινής θήρας και παγίδευσης μεταναστευτικών πτηνών στη Μάλτα, συμπεριλαμβανομένης και αναφοράς εκ μέρους του Βελγικού Βασιλικού Συλλόγου για την Προστασία των Πτηνών, την οποία έχουν υπογράψει 300000 Ευρωπαίοι, εκ των οποίων τουλάχιστον 4000 προέρχονται από τη Μάλτα· λαμβάνοντας υπόψη ότι 115000 Ευρωπαίοι, κυρίως από το ΗΒ, υπέβαλαν, τον Φεβρουάριο του 2007, αναφορά στην κυβέρνηση της Μάλτας, διαμαρτυρόμενοι για την εαρινή θήρα,

B. λαμβάνοντας υπόψη ότι η Επιτροπή Αναφορών εξέτασε τις καταγγελίες που περιέχονταν στις αναφορές και απέστειλε στη Μάλτα αντιπροσωπεία σύμφωνα με το άρθρο 192, παράγραφος 3 του Κανονισμού του Ευρωπαϊκού Κοινοβουλίου, προκειμένου να διαπιστώσει επιτόπου την πραγματική κατάσταση,

Γ. λαμβάνοντας υπόψη ότι η έκθεση που υπέβαλε η διερευνητική αποστολή κατέληγε ότι, μολονότι οι αρμόδιες αρχές της Μάλτας έχουν καταβάλει ορισμένες προσπάθειες για την ευθυγράμμιση της εθνικής νομοθεσίας με την κοινοτική, η βιωσιμότητα και η επιβίωση των πληθυσμών διαφόρων ειδών μεταναστευτικών πτηνών εξακολουθούν να αντιμετωπίζουν σοβαρές απειλές από την παράνομη και άνευ διακρίσεων θήρα και παγίδευση πτηνών, όταν αυτά διέρχονται από τη Μάλτα κατά την εαρινή μεταναστευτική περίοδο,

Δ. λαμβάνοντας υπόψη ότι η έκθεση της διερευνητικής αποστολής διατυπώνει επίσης ανησυχίες σχετικά με τη συμμόρφωση της Μάλτας τόσο με την οδηγία για τα πτηνά όσο και με την οδηγία για τους οικοτόπους και για την παράνομη θήρα και την παγίδευση προστατευόμενων ειδών, όπως επί παραδείγματι, ιδίως αρπακτικών πτηνών,

E. λαμβάνοντας υπόψη ότι οι κυνηγοί της Μάλτας υποστηρίζουν την εαρινή θήρα και την παγίδευση ως τμήμα της πολιτιστικής τους παράδοσης· λαμβάνοντας ωστόσο υπόψη ότι ο χώρος που απομένει ελεύθερος για τα μεταναστευτικά πτηνά έχει περιοριστεί σημαντικά τα τελευταία χρόνια, λόγω της αστικής ανάπτυξης και ότι οι νέες μέθοδοι και οι νέοι τύποι όπλων έχουν καταστήσει επίσης τη θήρα πιο αποτελεσματική, πλήττοντας έτσι τους πληθυσμούς των μεταναστευτικών πτηνών, με αποτέλεσμα να παρατηρείται εξαφάνιση πτηνών όπως του πετρίτη και της πεπλόγλαυκας σε τοπικό επίπεδο,

ΣΤ. λαμβάνοντας υπόψη ότι, σύμφωνα με αποτελέσματα σφυγμομετρήσεων, μεγάλη πλειοψηφία της κοινωνίας της Μάλτας φαίνεται να αντιτίθεται στις τρέχουσες θηρευτικές πρακτικές,

Ζ. λαμβάνοντας υπόψη ότι η κυβέρνηση της Μάλτας αποφάσισε να ανοίξει φέτος εαρινή θηρευτική περίοδο για το τρυγόνι και το ορτύκι, τα οποία αμφότερα αποτελούν επαπειλούμενα είδη, από τις 10 Απριλίου έως τις 20 Μαΐου 2007, και περίοδο παγίδευσης από 26 Μαρτίου έως 20 Μαΐου 2007,

H. λαμβάνοντας υπόψη ότι η Μάλτα αποτελεί ένα από τα σημαντικότερα σημεία συμφόρησης των μεταναστευτικών πτηνών που μετακινούνται μεταξύ Ευρώπης και Αφρικής, και ότι, σύμφωνα με πρόσφατη μελέτη για τα πτηνά, πολλά από αυτά είναι σπάνια ή επαπειλούμενα, και αποτελούν αντικείμενο θήρας σε 35 χώρες, κυρίως ευρωπαϊκές, και αντικείμενο παγίδευσης σε 19 χώρες,

Θ. λαμβάνοντας υπόψη ότι η Επιτροπή διερευνά κατά πόσον η εκ μέρους της Μάλτας μεταφορά στο εθνικό δίκαιο της οδηγίας για τα πτηνά είναι σύμφωνη με τις απαιτήσεις της οδηγίας, καθώς και κατά πόσον η νομοθεσία εφαρμόζεται ορθά, ενώ έχει κινήσει διαδικασία επί παραβάσει σε βάρος της Μάλτας για μη συμμόρφωση στο άρθρο 9 της εν λόγω οδηγίας,

Ι. λαμβάνοντας υπόψη ότι η Επιτροπή έχει συστήσει στην κυβέρνηση της Μάλτας να μην επιτρέψει φέτος την εαρινή θήρα και ανακοίνωσε ότι, σε περίπτωση που το 2007 επιτραπεί η εαρινή θήρα, η Επιτροπή προτίθεται να εξετάσει από κοινού και τις περιπτώσεις εαρινής θήρας των περιόδων 2004, 2005 και 2006 και να διαβιβάσει στη Μάλτα αιτιολογημένη γνώμη επί του θέματος,

ΙΑ. λαμβάνοντας υπόψη ότι η υποχρέωση των κρατών μελών για πλήρη συνεργασία τους με την Επιτροπή όταν αυτή ενεργεί στο πλαίσιο των εξουσιών που της έχουν ανατεθεί βάσει του άρθρου 226 της συνθήκης ΕΚ, απορρέει από την αρχή της ειλικρινούς συνεργασίας που ορίζει το άρθρο 10 της συνθήκης ΕΚ,

1. λαμβάνει υπό σημείωση την έκθεση της διερευνητικής αποστολής που εξέτασε επί τόπου τα στοιχεία από τις 9 έως τις 12 Μαΐου 2006 και υποστηρίζει τις συστάσεις της έκθεσης αυτής·

2. συμμερίζεται τις ανησυχίες που η διερευνητική αποστολή διατυπώνει στην έκθεσή της, ειδικότερα όσον αφορά την άδεια εαρινής θήρας των αναπαυόμενων αποδημητικών πτηνών και την παράνομη θήρα και την παγίδευση προστατευόμενων ειδών, συμπεριλαμβανομένων και περιοχών που προστατεύονται στο πλαίσιο της κοινοτικής νομοθεσίας·

3. καταδικάζει όλους τους τύπους παράνομης θήρας σε όλα τα κράτη μέλη·

4. καλεί την κυβέρνηση της Μάλτας και την Επιτροπή να δημοσιεύσουν τις πλήρεις τεχνικές θέσεις τους για το θέμα·

5. χαιρετίζει την απόφαση της Επιτροπής να διερευνήσει τη συμμόρφωση της νομοθεσίας της Μάλτας προς την κοινοτική νομοθεσία καθώς και την εφαρμογή της οδηγίας για τα πτηνά και καλεί μετ' επιτάσεως την Επιτροπή να εντείνει τις προσπάθειές της προκειμένου να πείσει τις αρχές της Μάλτας να συμμορφωθούν πλήρως στην κοινοτική νομοθεσία·

6. καλεί την κυβέρνηση της Μάλτας να συμμορφωθεί πλήρως με την οδηγία για τα πτηνά, το σχετικό κοινοτικό δίκαιο και τις διατάξεις της Συνθήκης Προσχώρησης, όπως αυτή υπογράφτηκε από την κυβέρνηση της Μάλτας·

7. χαιρετίζει την απόφαση της κυβέρνησης της Μάλτας να αντιμετωπίσει τα περιστατικά καταχρήσεων μεταξύ άλλων με αύξηση των προστίμων σε 14000 ευρώ κατά μέγιστο και προβλέποντας φυλάκιση έως δύο ετών και μόνιμη αφαίρεση της άδειας κυνηγίου σε περίπτωση υποτροπής·

8. χαιρετίζει επίσης την απόφαση της κυβέρνησης της Μάλτας να απαγορεύσει την παγίδευση σπίνων και το κυνήγι πουλιών στη θάλασσα την άνοιξη·

9. υπενθυμίζει την αρχή της ειλικρινούς συνεργασίας που ορίζει το άρθρο 10 της Συνθήκης ΕΚ, σύμφωνα με την οποία τα κράτη μέλη έχουν συμφωνήσει να συνεργάζονται πλήρως με τα κοινοτικά θεσμικά όργανα·

10. σημειώνει ότι η αρχή της ειλικρινούς συνεργασίας έχει ιδιαίτερη σημασία όταν η Επιτροπή ενεργεί υπό την ιδιότητά της του "θεματοφύλακα των Συνθηκών" και εξετάζει τη συμμόρφωση των κρατών μελών στην κοινοτική νομοθεσία, σύμφωνα με το άρθρο 226 της Συνθήκης ΕΚ·

11. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και την κυβέρνηση και το κοινοβούλιο της Μάλτας.

[1] ΕΕ L 103 της 25.4.1979, σ. 1.

[2] ΕΕ L 206 της 22.7.1992, σ. 7.

--------------------------------------------------